রাহুল গান্ধীর বিরুদ্ধে মানহানির মামলায় স্থগিতাদেশ

নয়াদিল্লি: রাহুল গান্ধীর (Rahul Gandhi) বিরুদ্ধে বিজেপির (BJP) করা মানহানির মামলায় (Defamation) স্থগিতাদেশ কর্নাটক হাইকোর্টের (Karnataka High Court)। নিম্ন আদালতে দায়ের হওয়া মামলা খারিজ করতে হাইকোর্টে আবেদন রাহুলের। সরকারি দফতরে নিয়োগ বা বদলির ক্ষেত্রে বিজেপি আমলে কমিশন নেওয়া ও দেওয়ার বিভিন্ন রকম রেট চালু ছিল বলে অভিযোগ এনেছিলেন রাহুল। যে অভিযোগ সম্পূর্ণ ভিত্তিহীন ও কষ্ট কল্পনা বলে দাবি বিজেপির। দ্বিতীয়ত বিজেপিকে ট্রাবল ইঞ্জিন সরকার বলে কটাক্ষ করেছিলেন রাহুল। এর ফলে বিজেপির ভাবমূর্তি ভিত্তিহীনভাবে নষ্ট করার প্রয়াস রাহুল চালিয়েছেন বলে অভিযোগ। ম্যাজিস্ট্রেট আদালত গত বছরের জুনে এই মামলায় রাহুলকে জামিন মঞ্জুর করে। এই মামলাতেই কর্নাটকের বর্তমান মুখ্যমন্ত্রী সিদ্দারামাইয়া ও উপমুখ্যমন্ত্রী ডিকে শিবকুমারকেও আদালত জামিন দিয়েছে।

একটি অন্তর্বর্তী আদেশে কর্নাটক হাইকোর্ট রাহুল গান্ধীর বিরুদ্ধে রাজ্য বিজেপির করা মানহানির মামলায় স্থগিতাদেশ দেয়। রাহুল গান্ধীর পক্ষে শশীকিরণ শেট্টি সওয়াল করেন। মামলাটি ২০ তারিখ ফের শোনা হবে। গত জুন মাসের ১ তারিখ রাহুল গান্ধী আদালতের সামনে হাজির হয়েছিলেন। বিচারপতি এম নাগাপ্রসন্ন ২০ তারিখ পর্যন্ত এই মামলা মুলতুবি রাখেন। বিজেপির অভিযোগ, ২০২৩ সালের ৫ মে সেসময়ের মুখ্যমন্ত্রী বাসবরাজ বোম্মাইয়ের বিরুদ্ধে কোরাপশন রেট কার্ড নাম দিয়ে বিজ্ঞাপন দিয়েছিল কংগ্রেস।